Document ID: 32007R0922

ΚΑΝΟΝΙΣΜΌΣ (ΕΚ) αριθ. 922/2007 ΤΗΣ ΕΠΙΤΡΟΠΉΣ
της 1ης Αυγούστου 2007
για παρέκκλιση από τις διατάξεις του κανονισμού (ΕΚ) αριθ. 1227/2000 όσον αφορά τις μεταβατικές ρυθμίσεις σχετικά με την παροχή κονδυλίων στη Βουλγαρία και τη Ρουμανία για αναδιάρθρωση και μετατροπή
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1493/1999 του Συμβουλίου της 17ης Μαΐου 1999 για την κοινή οργάνωση της αμπελουργικής αγοράς (1), και ιδίως το άρθρο 15,
Εκτιμώντας τα ακόλουθα:
(1)
Τα άρθρα 16 και 17 του κανονισμού (ΕΚ) αριθ. 1227/2000 της Επιτροπής, της 31ης Μαΐου 2000, περί καθορισμού λεπτομερών κανόνων εφαρμογής του κανονισμού (ΕΚ) αριθ. 1493/1999 του Συμβουλίου για την κοινή οργάνωση της αμπελοοινικής αγοράς, ιδίως σχετικά με το δυναμικό παραγωγής (2), καθορίζουν τους κανόνες χρηματοδότησης κάθε συστήματος αναδιάρθρωσης και μετατροπής.
(2)
Για το οικονομικό έτος 2007, οι χρηματοδοτικές πιστώσεις αποδόθηκαν στην Βουλγαρία και στη Ρουμανία βάσει της απόφασης 2007/381/ΕΚ της Επιτροπής, της 1ης Ιουνίου 2007, για τον καθορισμό της ενδεικτικής κατανομής των κονδυλίων που χορηγούνται στη Βουλγαρία και στη Ρουμανία για την περίοδο 2006/2007, όσον αφορά ορισμένο αριθμό εκταρίων, για την αναδιάρθρωση και μετατροπή αμπελώνων βάσει του κανονισμού (ΕΚ) αριθ. 1493/1999 (3), του Συμβουλίου.
(3)
Τα άρθρα 16 και 17 του κανονισμού (ΕΚ) αριθ. 1227/2000 προβλέπουν ιδίως ότι τα κονδύλια που αποδίδονται σε ένα κράτος μέλος, για τα οποία δεν αναλαμβάνονται ή δεν έχουν εγκριθεί οι αντίστοιχες δαπάνες έως τις 30 Ιουνίου, μεταφέρονται στα κράτη μέλη των οποίων οι εκτελεσθείσες και επικυρωθείσες δαπάνες είναι ίσες προς τα κονδύλια που τους αποδόθηκαν. Τα ως άνω άρθρα προβλέπουν επίσης ότι τα ποσά που έχουν αποδοθεί στα κράτη μέλη μειώνονται το επόμενο οικονομικό έτος εφόσον οι εκ μέρους τους πραγματικές δαπάνες μέχρι τις 30 Ιουνίου είναι χαμηλότερες του 75 % των αρχικώς προβλεφθέντων κονδυλίων.
(4)
Η Βουλγαρία και η Ρουμανία, για τις οποίες η αμπελουργική περίοδος 2006/2007 είναι το πρώτο έτος εφαρμογής του συστήματος αναδιάρθρωσης και μετατροπής των αμπελώνων, αδυνατούν να χρησιμοποιήσουν το μεγαλύτερο μέρος των διατεθέντων κονδυλίων μέχρι τις 30 Ιουνίου. Η εφαρμογή των άρθρων 16 και 17 του κανονισμού (ΕΚ) αριθ. 1227/2000 εν προκειμένω θα είχε ως αποτέλεσμα υπερβολικές μειώσεις των διαθέσιμων κονδυλίων στα εν λόγω κράτη μέλη για την αναδιάρθρωση και τη μετατροπή των αμπελώνων κατά το τρέχον και το επόμενο οικονομικό έτος.
(5)
Ως εκ τούτου, στο πλαίσιο της συγκεκριμένης μεταβατικής περιόδου, προβλέπεται ότι κατά την αμπελουργική περίοδο 2006/2007 πρέπει να αποφευχθούν οι ως άνω υπερβολικές μειώσεις με παρέκκλιση από τις διατάξεις του κανονισμού (ΕΚ) αριθ. 1227/2000, ώστε να επιτραπεί στη Βουλγαρία και τη Ρουμανία να πραγματοποιήσουν πληρωμές, μέχρι το τέλος του τρέχοντος οικονομικού έτους, για το 90 % των αρχικά αποδοθέντων κονδυλίων σχετικά με την αμπελουργική περίοδο 2006/2007 και να εξαιρεθούν οι εν λόγω χώρες από τη μείωση των αρχικά προβλεπόμενων κονδυλίων για την επόμενη αμπελουργική περίοδο.
(6)
Ανάλογη διάταξη εφαρμόστηκε κατά το 2001 και το 2005 όταν επιχειρήθηκε η εφαρμογή συστήματος αναδιάρθρωσης και μετατροπής των αμπελώνων για πρώτη φορά στα ενδιαφερόμενα κράτη μέλη. Δεδομένου ότι η αδυναμία των άμεσα ενδιαφερομένων κρατών μελών να δαπανήσουν τα αρχικά διατεθέντα κονδύλια ενδεχομένως να οφείλεται και στην καθυστερημένη δημοσίευση της απόφασης για την αρχική κατανομή κονδυλίων, η δυνατότητα χρησιμοποίησης των εν λόγω κονδυλίων πρέπει να προβλεφθεί στο ίδιο υψηλό επίπεδο όπως και το 2005.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Κατά παρέκκλιση των διατάξεων του άρθρου 16 παράγραφος 1 στοιχείο γ) του κανονισμού (ΕΚ) αριθ. 1227/2000 και όσον αφορά το οικονομικό έτος 2007, η Βουλγαρία και η Ρουμανία έχουν δικαίωμα να υποβάλουν αίτηση στην Επιτροπή, το αργότερο έως τις 10 Ιουλίου 2007, για περαιτέρω συμμετοχή στις δαπάνες του οικονομικού έτους 2007, υπερβαίνοντας τις ήδη κοινοποιηθείσες στην Επιτροπή βάσει του άρθρου 16 παράγραφος 1 στοιχεία α) και β) του προαναφερόμενου κανονισμού και σε ποσοστό έως 90 % των αρχικά αποδοθέντων σε αυτές κονδυλίων με την απόφαση 2007/381/ΕΚ. Δύνανται δε να καταβάλουν, το αργότερο έως τις 15 Οκτωβρίου 2007, το 90 % των αρχικά αποδοθέντων κονδυλίων για την αμπελουργική περίοδο 2006/2007.
2. Κατά παρέκκλιση των διατάξεων του άρθρου 17 παράγραφος 3 του κανονισμού (ΕΚ) αριθ. 1227/2000, αιτήσεις για περαιτέρω χρηματοδότηση που υποβάλλονται στην Επιτροπή δυνάμει του άρθρου 16 παράγραφος 1 στοιχείο γ) του εν λόγω κανονισμού από άλλα κράτη μέλη εκτός της Βουλγαρίας και της Ρουμανίας θα γίνονται δεκτές αναλογικά, χρησιμοποιώντας τα διαθέσιμα κονδύλια, αφού αφαιρεθούν τα ποσά που έχουν κοινοποιήσει όλα τα κράτη μέλη δυνάμει του άρθρου 16 παράγραφος 1 στοιχεία α) και β) του εν λόγω κανονισμού καθώς και τα ποσά που έχουν κοινοποιηθεί από τη Βουλγαρία και τη Ρουμανία δυνάμει του άρθρου 16 παράγραφος 1 στοιχεία α) και β) του εν λόγω κανονισμού και δυνάμει της παραγράφου 1 του παρόντος άρθρου.
3. Κατά παρέκκλιση των διατάξεων του άρθρου 17 παράγραφος 5 του κανονισμού (ΕΚ) αριθ. 1227/2000 και όσον αφορά το οικονομικό έτος 2007, την επόμενη αμπελουργική περίοδο δεν θα μειωθούν τα αρχικώς προβλεφθέντα κονδύλια για τη Βουλγαρία και τη Ρουμανία.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 1 Αυγούστου 2007.

Labels: 19
5
6
18
15